九日烹二雞終不得酒
作者：方回
朝代：宋

paragraphs: 長女近歸寧，念母省所患。
臨別無可烹，僅餘一老雁。
茲辰遂重九，空庖絕芻豢。
伏雌劣足膳，時醪靡由辦。
平生萬卷腸，半世飫藜莧。
中嘗長軍府，豈不讌集慣。
晚年畏禍機，棄官老林澗。
賣書輟架籤，典衣解袍襻。
佳節無一錢，終不羨朽貫。
瓶罄何耻爲，更用奴隸訕。
但甘顔樂瓢，宜免周誓轘。
粲粲東籬英，聊與歲同晏。